Diari Oficial de la Generalitat Valenciana


Sumari del DOGV 5166, del 30-12-2005 (2005/14368)

LLEI 13/2005, de 22 de desembre, de la Generalitat, del Misteri d'Elx.
----------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2005/12/22/13/dof/vci/html**

### Dades del document

Número de DOGV
:   5166

Data del DOGV
:   30-12-2005

Secció del DOGV
:   I. DISPOSICIONS GENERALS

Número del document
:   2005/14110


Data del document
:   22-12-2005

Organisme emissor
:   Presidència de la Generalitat

Tipus de document
:   Llei

Descriptors 

:   * Elx
    * Dret regional
    * cultura popular
    * monument
    * protecció del patrimoni
    * patrimoni cultural
    * legislació
    * manifestació cultural

LLEI 13/2005, de 22 de desembre, de la Generalitat, del Misteri d'Elx. [2005/14065]
  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:
  
PREÀMBUL
  
I
  
L'Estatut d'Autonomia de la Comunitat Valenciana establix la competència exclusiva de La Generalitat en matèria de cultura i de patrimoni històric, artístic, monumental, arquitectònic, arqueològic i científic, sense perjuí del que disposa la Constitució espanyola en l'article 149.1.28a.
  
En desenrotllament d'estes competències, les Corts Valencianes van aprovar la Llei 4/1998, d'11 de juny, de La Generalitat, del Patrimoni Cultural Valencià, norma pionera dins de l'Estat espanyol pel que fa al reconeixement dels béns immaterials del patrimoni cultural. En particular, l'article 45 de la dita llei disposa que seran declarats béns immaterials d'interés cultural ?aquelles activitats, coneixements, usos i tècniques que constituïxen les manifestacions més representatives i valuoses de la cultura i les formes de vida tradicionals dels valencians?.
  
II
  
La Festa o Misteri d'Elx és un tresor cultural del poble d'Elx i una de les joies més preades del patrimoni cultural valencià, com proven la seua declaració com a monument nacional l'any 1931, o la seua inclusió, l'any 2001, en la primera Proclamació de les Obres Mestres del Patrimoni Oral i Immaterial de la Humanitat per l'Organització de les Nacions Unides per a l'Educació, la Ciència i la Cultura (UNESCO).
  
La Festa, misteri derivat dels primitius drames litúrgics i manifestació religiosa on es representa la mort, assumpció i coronació de la Mare de Déu, que se celebra anualment en l'interior de la Basílica de Santa Maria d'Elx i en el centre històric de la ciutat d'Elx els dies 14 i 15 d'agost, amb motiu de la festivitat del Trànsit i l'Assumpció de la Mare de Déu, és l'única mostra de teatre religiós medieval que s'ha representat sense interrupcions significatives des del seu origen, fixat pels especialistes en la segona meitat del segle XV, fins a l'actualitat.
  
D'acord amb la tradició medieval, la Festa és una peça cantada en valencià. La seua música combina el repertori gregorià i profà de l'edat mitjana amb motets polifònics del segle XVI i ornaments posteriors, i es val d'una escenografia caracteritzada per una complexa tramoia que combina els espais horitzontal i vertical.
  
La Festa s'ha mantingut viva gràcies al poble d'Elx, el seu propietari. En els seus orígens era organitzada per la Confraria de la Mare de Déu de l'Assumpció, que ja tenia el suport de l'Ajuntament d'Elx. Este, l'any 1609, es va comprometre a garantir per sempre la continuïtat de la representació i, de fet, ha estat responsable que es poguera continuar representant fins al primer terç del segle XX. També ha tingut el suport de l'Església Catòlica i, a partir de la seua declaració com a monument nacional, de les institucions públiques involucrades en el seu manteniment i de les persones que han format part dels successius patronats.
  
Les seues úniques i excepcionals característiques l'han convertida en senyal d'identitat i patrimoni dels il·licitans i del poble valencià, tresor històric espanyol i bé cultural de la humanitat. Tot això recomana la redacció d'un text legal específic per a garantir-ne la conservació.
  
La Generalitat, l'Ajuntament d'Elx i l'Església Catòlica, des de la seua responsabilitat històrica, tenint en compte que en este moment es donen les circumstàncies idònies, convenen a donar suport a la iniciativa d'articular una llei de la Festa d'Elx, per mitjà de la creació d'un Patronat, on totes estes institucions estiguen representades, i asseguren la preservació, pervivència i enriquiment del mencionat Misteri d'Elx.
  
III
  
La llei s'estructura en 5 capítols, 52 articles i les corresponents disposicions addicional, transitòries, derogatòria i finals.
  
El capítol I tracta de l'objecte de la Llei de la Festa o Misteri d'Elx. El capítol II, titulat ?Del Patronat del Misteri d'Elx i dels seus òrgans de govern?, establix la naturalesa jurídica del Patronat i regula la composició i funcions dels seus òrgans de govern, als quals es dota de la màxima operativitat, autonomia i capacitat d'actuació en defensa de la Festa i dels protagonistes d'esta singular forma d'expressió cultural tradicional il·licitana.
  
Els capítols III i IV, titulats, respectivament, ?De la Capella- i ?De l'Escolania del Misteri d'Elx?, regulen els òrgans artístics i establixen el catàleg de drets i obligacions dels seus membres integrants.
  
Finalment, el capítol V, denominat ?Protecció i promoció del Misteri d'Elx?, articula diverses mesures de salvaguarda i foment de la Festa, desenrotllades a l'empar de la legislació en vigor en matèria de patrimoni cultural, mecenatge, propietat intel·lectual i marques, i inspirades en les directrius de la UNESCO i de l'Organització Mundial de la Propietat Intel·lectual (OMPI) pel que fa a la protecció de les manifestacions tradicionals i populars, i del patrimoni cultural immaterial.
  
CAPÍTOL I
  
Disposició preliminar
  
Article 1. Objecte de la llei
  
1. La present llei té com a objecte adoptar les màximes mesures de protecció i promoció en favor de la Festa o Misteri d'Elx, Bé d'Interés Cultural, tresor del patrimoni cultural i seny d'identitat del poble il·licità i de tots els valencians.
  
2. Així mateix, la llei regula els òrgans rectors i artístics que dirigixen i intervenen en el govern i la representació de la Festa d'Elx.
  
CAPÍTOL II
  
Del Patronat del Misteri d'Elx i dels seus òrgans de govern
  
Article 2. Finalitats del Patronat del Misteri d'Elx
  
El Patronat del Misteri d'Elx és l'entitat encarregada de la protecció, manteniment i celebració anual de la Festa d'acord amb la tradició. El Patronat vetlarà per la promoció i difusió del seu coneixement, així com per la salvaguarda dels elements patrimonials mobles, immobles i immaterials que participen en la celebració del Misteri; tot això sense perjuí de les competències de l'administració de La Generalitat en matèria de patrimoni cultural, i de les de l'Església Catòlica en les qüestions litúrgiques i religioses.
  
Article 3. Naturalesa del Patronat del Misteri d'Elx
  
1. El Patronat del Misteri d'Elx es configura jurídicament com un ens de dret públic sotmés al dret privat, dels previstos en l'article 5.2 del Text Refós de la Llei d'Hisenda Pública de La Generalitat, adscrit a la conselleria competent en matèria de cultura; exercix les seues funcions amb autonomia orgànica i funcional, i té personalitat jurídica pròpia i plena capacitat per al compliment de les finalitats que té assignades.
  
2. El Patronat del Misteri d'Elx es regirà per esta llei i per les normes que la despleguen. En allò que no preveu, la seua activitat es regirà per l'ordenament jurídic privat, sense perjuí del que establix la normativa d'hisenda pública de La Generalitat que hi siga aplicable.
  
3. El Patronat del Misteri d'Elx té la seu oficial a la ciutat d'Elx, a la Casa de la Festa.
  
Article 4. Òrgans de govern
  
Els òrgans de govern del Patronat del Misteri d'Elx són el Patronat Rector i la Junta Rectora.
  
Article 5. Composició del Patronat Rector
  
1. El Patronat Rector està integrat per:
  
a) El president o presidenta de La Generalitat, com a president o presidenta d'honor.
  
b) L'alcalde o l'alcaldessa d'Elx, el conseller o consellera competent en matèria de cultura i el bisbe d'Oriola-Alacant, com a presidents efectius.
  
c) El president o presidenta de la Diputació d'Alacant.
  
d) El o la titular de la Secretaria Autonòmica competent en matèria de cultura.
  
e) El o la titular de la Direcció General competent en matèria de patrimoni cultural.
  
f) El regidor o regidora de l'Ajuntament d'Elx competent en matèria de patrimoni cultural.
  
g) El vicari episcopal d'Elx del bisbat Oriola-Alacant.
  
h) El president executiu o presidenta executiva de la Junta Rectora.
  
i) Quinze patrons o patrones de reconegut prestigi i vinculats a la Festa, designats per a un període de nou anys, cinc pel president o presidenta de La Generalitat, cinc per l'alcalde o alcaldessa d'Elx i cinc pel bisbe d'Oriola'Alacant.
  
2. En les sessions que realitze el Patronat Rector ocuparà la presidència l'alcalde o l'alcaldessa d'Elx, que serà substituït en la seua absència pel bisbe d'Oriola-Alacant, i este, pel conseller o la consellera competent en matèria de cultura.
  
3. El Patronat Rector tindrà un secretari o una secretària, que serà el de la Junta Rectora. El secretari o la secretària tindrà veu, però no vot, llevat que el càrrec recaiga en alguna de les persones esmentades en l'apartat 1 d'este article, i en este cas també tindrà vot.
  
4. El Patronat Rector es reunirà amb caràcter ordinari una vegada a l'any, com és tradició, el 13 d'agost, al Saló de Plens de l'Ajuntament d'Elx. També es reunirà, amb caràcter extraordinari quan així ho sol·liciten, com a mínim, la tercera part dels membres del Patronat.
  
5. Les convocatòries ordinàries i extraordinàries i l'orde del dia del Patronat Rector seran fixats per l'alcalde o alcaldessa d'Elx, amb consulta prèvia al president o presidenta de La Generalitat.
  
Article 6. Funcions del Patronat Rector
  
El Patronat Rector exercirà les funcions següents:
  
1. Definir les directrius generals d'actuació del Patronat del Misteri d'Elx.
  
2. Aprovar el projecte del pressupost anual del Patronat del Misteri d'Elx.
  
3. Verificar i controlar que l'activitat de la Junta Rectora s'ajusta a les directrius generals d'actuació i al pressupost aprovats.
  
4. Aprovar la memòria anual d'activitats.
  
5. Aprovar els estats d'execució del pressupost i dels comptes anuals.
  
Article 7. Composició de la Junta Rectora del Patronat del Misteri d'Elx
  
1. La Junta Rectora està constituïda per:
  
a) L'alcalde o alcaldessa d'Elx, el rector de la Basílica de Santa Maria i el o la titular de la direcció general competent en matèria de patrimoni cultural, com a presidents efectius.
  
b) Nou vocals designats pel president o presidenta de La Generalitat, huit dels quals ho seran per un període de huit anys i el nové, que hi ho serà, en representació de la conselleria competent en matèria de cultura, per un període de quatre anys.
  
c) Nou vocals designats per l'alcalde o alcaldessa d'Elx, huit dels quals ho seran per un període de huit anys i el nové que ho serà, en funció del seu càrrec, que ocupe la regidoria competent en matèria de patrimoni cultural de l'Ajuntament d'Elx.
  
d) Nou vocals designats pel bisbe d'Oriola-Alacant, huit dels quals ho seran per un període de huit anys i el nové que serà, en funció del seu càrrec, el vicari episcopal d'Elx del Bisbat d'Orihuela-Alacant.
  
e) El delegat de cantors.
  
2. Els membres tenen l'obligació d'acudir a totes les reunions de la Junta Rectora, amb veu i vot pel que fa a la deliberació sobre els assumptes de l'orde del dia.
  
3. La Junta Rectora comptarà amb un president o una presidenta i un vicepresident o una vicepresidenta executius, a triar entre els vocals. El president o presidenta i el vicepresident o vicepresidenta executius seran triats, en primera votació, per majoria absoluta dels membres de la Junta Rectora. En segona votació bastarà la majoria simple per a ser triats.
  
4. El president o presidenta i el vicepresident o vicepresidenta executius exerciran els seus càrrecs per un període de quatre anys, prorrogable per quatre més, després d'acceptar-ho la Junta Rectora.
  
5. El vicepresident o vicepresidenta executiu de la Junta Rectora substituirà el president o presidenta executiu en l'exercici de les seues funcions en els casos de vacant, absència, malaltia o una altra causa legal.
  
6. La Junta Rectora triarà d'entre els vocals a un secretari o secretària, un tresorer o tresorera i un arxiver o arxivera.
  
7. En les sessions de la Junta Rectora ocuparà la presidència l'alcalde o alcaldessa d'Elx, que serà substituït en la seua absència pel rector de la Basílica de Santa Maria, i este, pel o per la titular de la direcció general competent en matèria de patrimoni cultural.
  
8. En cas de dimissió, mort o destitució d'un vocal, este serà substituït per qui ho va nomenar, pel temps de mandat que reste.
  
9. La Junta Rectora renovarà a les seues vocals designats pel president o presidenta de La Generalitat, per l'alcalde o alcaldessa d'Elx i pel Bisbe d'Orihuela-Alacant, per mitjà del cessament i elecció de la mitat dels seus membres cada quatre anys.
  
Article 8. Funcions de la Junta Rectora del Patronat del Misteri d'Elx
  
1. La Junta Rectora és l'òrgan que, en execució de les directrius generals d'actuació fixada pel Patronat Rector, està encarregat del govern i de l'òptim funcionament de la Festa, i té com a missió garantir la celebració anual de les representacions i dur a terme les polítiques de salvaguarda, així com estimular l'estudi, difusió i tutela de les activitats relatives al Misteri.
  
2. La Junta Rectora exercirà la representació del Patronat del Misteri d'Elx davant de les administracions públiques i els tribunals.
  
3. La Junta Rectora donarà compte de la seua gestió en les reunions del Patronat Rector.
  
4. Aprovarà l'avantprojecte de pressupostos del Patronat del Misteri d'Elx per a la seua remissió al Patronat Rector.
  
Article 9. Adopció d'acords
  
Els acords de la Junta Rectora seran adoptats per majoria simple dels vots dels assistents, amb l'excepció del procediment de destitució d'algun d'ells, recollit en l'article 11. La votació serà secreta quan així ho sol·licite qualsevol dels seus membres. En cas d'empat en les votacions en la Junta Rectora, el president executiu tindrà el vot de qualitat.
  
Article 10. Atribucions del president o presidenta executiu de la Junta Rectora del Patronat del Misteri d'Elx
  
1. Són atribucions del president o presidenta executiu de la Junta Rectora, les següents:
  
a) Fixar l'orde del dia, convocar les reunions ordinàries i extraordinàries de la Junta Rectora, amb consulta prèvia als presidents o presidentes efectius, així com visar les actes i certificacions dels acords de l'òrgan.
  
b) Moderar les reunions ordinàries i extraordinàries de la Junta Rectora. Són reunions extraordinàries aquelles que així ho sol·liciten un terç, com a mínim, dels vocals de la Junta.
  
c) Proposar les comissions que considere necessàries per al millor desenrotllament de les funcions de la Junta Rectora.
  
d) En general, vetlar pel compliment de les disposicions d'esta llei.
  
2. El president executiu o presidenta executiva està facultat per a resoldre qualsevol assumpte relatiu a la Festa, amb l'obligació de donar compte a la Junta Rectora dels seus actes.
  
3. El president executiu o presidenta executiva elaborarà la memòria anual d'activitats del Patronat del Misteri d'Elx per a la seua elevació al Patronat Rector.
  
Article 11. Causes de destitució
  
1. Qualsevol vocal de la Junta Rectora que deixe de complir la funció que li haja sigut confiada, que duga a terme actuacions contràries als acords de la Junta Rectora o que observe una conducta contrària a la dignitat del Misteri podrà ser destituït o destituïda amb el vot favorable de les tres quartes parts de la resta de vocals. La proposta de destitució haurà de ser firmada per un mínim de quatre vocals.
  
2. Així mateix, serà destituït el vocal que falte de manera injustificada a tres reunions consecutives de la Junta Rectora, o a la mitat de les reunions d'un any, o que presente una incapacitat que li impossibilite per al desenrotllament de les seues funcions.
  
3. En tot cas, el vocal contra el qual se seguisca un procediment de destitució haurà de ser oïda pel ple de la Junta Rectora.
  
Article 12. Comissions de la Junta Rectora
  
1. La Junta Rectora podrà constituir les comissions de treball que considere necessàries, sent obligatòria la constitució de les comissions següents:
  
a) Comissió Econòmica.
  
b) Comissió de Capella.
  
c) Comissió de Representacions.
  
2. Els membres de les comissions seran elegits per la Junta Rectora, sense perjuí dels que ho siguen per raó del seu càrrec.
  
3. Les comissions seran presidides per un membre de la Junta Rectora designat a l'efecte, amb l'excepció de la Comissió Econòmica, que té el seu president o presidenta nat en el tresorer o tresorera de la Junta.
  
4. Els presidents o presidentes de les comissions traslladaran a la Junta les seues conclusions i suggeriments.
  
Article 13. Comissió Econòmica
  
1. La Comissió Econòmica estarà composta pel nombre de membres que determine la Junta Rectora, i en correspondrà la presidència al tresorer o tresorera.
  
2. La Comissió Econòmica té com a funció preparar l'informe d'ingressos i despeses del Patronat del Misteri d'Elx, i per a això es reunirà, com a mínim, una vegada cada dos mesos.
  
Article 14. Comissió de Capella
  
1. La Comissió de Capella estarà composta pel nombre de membres que determine la Junta Rectora, entre els quals dos hauran de ser lliurement designats per la Comissió de Cantors, tenint la consideració de membres nats el mestre de Capella i el delegat de cantors.
  
2. La Comissió de Capella té com a funció preparar l'informe sobre les activitats, necessitats i incidències de la Capella, i per a això es reunirà, com a mínim, una vegada cada tres mesos.
  
Article 15. Comissió de Representacions
  
1. La Comissió de Representacions estarà composta pel nombre de membres que determine la Junta Rectora, tenint la consideració de membre nat el mestre de cerimònies.
  
2. La Comissió de Representacions té com a funció preparar amb temps suficient les representacions ordinàries i extraordinàries del Misteri d'acord amb la tradició, i per a això es reunirà abans de cada període de representacions.
  
Article 16. Secretari o secretària
  
El secretari o secretària de la Junta Rectora, que ho és també del Patronat Rector, retrà compte de la correspondència que estos òrgans reben i cursen, redactarà i certificarà les corresponents actes de les reunions d'estos òrgans, i redactarà i firmarà els documents que hagen d'expedir-se amb el vist i plau del president o presidenta.
  
Article 17. Tresorer o tresorera
  
El tresorer o tresorera gestionarà la comptabilitat del Patronat del Misteri d'Elx; per això, administrarà les quantitats que este reba, i elaborarà els comptes anuals i l'avantprojecte de pressupost, de la qual cosa retrà compte a la Junta Rectora.
  
Article 18. Arxiver o arxivera
  
1. L'arxiver o arxivera tindrà a càrrec seu i baix la seua exclusiva responsabilitat la conservació dels documents del Patronat del Misteri d'Elx i la custòdia, catalogació i conservació dels llibres, documents i publicacions de difusió, estudi i investigació de la Festa fets en qualsevol suport tècnic.
  
2. L'arxiver o arxivera tindrà a càrrec seu la coordinació i la supervisió de les investigacions sobre la Festa impulsades pel Patronat Rector, i podrà proposar a la Junta Rectora les línies de treball que considere de més interés per a millorar el coneixement del Misteri.
  
Article 19. Portaestendard i personalitats electes
  
Amb anterioritat a cada representació, la Junta Rectora elegirà el o la portaestendard i les dues personalitats electes que hi participaran, entre les persones que meresquen la distinció pels seus mèrits en pro de la Festa.
  
Article 20. Règim dels òrgans col·legiats
  
Els òrgans col·legiats regulats en este capítol es regiran, en tot el que no preveu esta llei, pel que establix el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
CAPÍTOL III
  
De la Capella del Misteri d'Elx
  
Article 21. Funcions, composició i dependència
  
1. La Capella és l'òrgan que fa possible la representació del Misteri. Està integrada pels cantors, el mestre de Capella, el mestre de cerimònies, el mestre de Capella suplent, el mestre de cerimònies suplent, els ajudants del mestre de Capella, el o l'organista, el o l'organista suplent, i té com a finalitat primordial l'assaig, la preparació i la posada en escena de la Festa, d'acord amb la tradició.
  
2. La Capella del Misteri d'Elx depén orgànicament i funcionalment de la Junta Rectora, i ha d'assumir les directrius que esta establisca.
  
Article 22. Mestre de Capella
  
1. El mestre de Capella té com a funció la formació, la direcció musical i la recerca de veus de la Capella i l'Escolania del Misteri, que es troben a càrrec seu i baix la seua exclusiva responsabilitat.
  
2. El mestre de Capella està obligat a dirigir les representacions de la Festa, i a fixar els dies i les hores dels assaigs de la Capella i de l'Escolania, que s'han de dur a terme baix la seua direcció o baix la del mestre de Capella suplent.
  
3. El mestre de Capella haurà d'establir el pla de treball de la Capella i de l'Escolania, tindre disposades les veus indispensables per a la representació de la Festa, i seleccionar-ne el repertori que considere convenient per a la millor formació, sense deixar mai de vetlar pel manteniment de les partitures del Misteri en tota la seua puresa.
  
4. El mestre de Capella serà auxiliat en l'exercici de les seues funcions pel mestre de Capella suplent i pels ajudants del mestre de Capella.
  
5. És facultat del mestre de Capella l'adjudicació dels papers de la Festa als intèrprets que reunisquen les millors condicions i la determinació de les veus suplents, tenint en compte, però, que la tradició establix que els personatges de l'Àngel Major de l'Araceli, de Sant Pere i del Pare Etern de la Coronació han de ser interpretats per sacerdots, els quals, així mateix, formaran part de la Capella.
  
Article 23. Mestre de Capella suplent
  
El mestre de Capella suplent col·laborarà estretament amb el mestre de Capella en el desenrotllament de les seues funcions, i durà a terme les activitats que este li marque. Així mateix, podrà substituir-lo en les seues funcions en cas de vacant, absència o malaltia.
  
Article 24. Ajudants del mestre de Capella
  
El mestre de Capella podrà sol·licitar a la Junta Rectora la col·laboració dels ajudants que considere oportú per a millorar el rendiment de la Capella.
  
Article 25. Mestre de cerimònies
  
1. El mestre de cerimònies és el responsable de la direcció escènica dels intèrprets que actuen en la representació de la Festa, sempre d'acord amb la tradició, els usos i els costums.
  
2. El mestre de cerimònies tindrà, per a l'exercici de les seues funcions, l'ajuda del mestre de cerimònies suplent i dels consuetes, personal auxiliar encarregat de transmetre les seues ordes.
  
Article 26. Mestre de cerimònies suplent
  
El mestre de cerimònies suplent col·laborarà estretament amb el mestre de cerimònies en el desenrotllament de les seues funcions, i durà a terme les activitats que este li marque. Així mateix, podrà substituir-lo en les seues funcions en cas de vacant, absència o malaltia.
  
Article 27. Organista
  
El o l'organista del Misteri actuarà baix les ordes del mestre de Capella, sempre d'acord amb la partitures de la Festa.
  
Article 28. Organista suplent
  
El o l'organista suplent col·laborarà estretament amb el o l'organista titular, i podrà substituir-lo o substituir-la en les seues funcions en cas de vacant, absència o malaltia.
  
Article 29. Designació dels càrrecs
  
1. La designació del mestre de Capella, mestre de cerimònies i organista és facultat de la Junta Rectora.
  
2. La designació del mestre de Capella suplent, mestre de cerimònies suplent i organista suplent és, així mateix, potestat de la Junta Rectora, a proposta dels titulars de les funcions.
  
Article 30. Duració dels càrrecs
  
El mestre de Capella, el mestre de Capella suplent, el mestre de cerimònies, el mestre de cerimònies suplent, el o l'organista i el o l'organista suplent exerciran els seus càrrecs pel període que determine la Junta Rectora.
  
Article 31. Participació en la representació del Misteri
  
Els membres de la Capella prendran part en les representacions del Misteri, a criteri del mestre de Capella.
  
Article 32. Participació en altres actes
  
1. La Capella podrà intervindre en els actes per als quals siga requerida a la Basílica de Santa Maria d'Elx, en especial en aquells que tinguen lloc en honor de la Mare de Déu de l'Assumpció, amb l'autorització prèvia de la Junta Rectora.
  
2. Excepcionalment, la Capella podrà intervindre en altres actes fora de la Basílica de Santa Maria d'Elx, siguen o no de caràcter litúrgic, amb l'autorització prèvia de la Junta Rectora.
  
Article 33. Antics cantors
  
Tot cantor que deixe la Capella rebrà la distinció honorífica d'antic cantor, amb l'excepció dels casos en què el cantor haja sigut destituït pels motius que es detallen en l'article següent.
  
Article 34. Causes de destitució
  
1. La pèrdua de la condició de cantor de la Capella del Misteri es produirà pels motius següents:
  
a) L'absència reiterada i sense justificació als assaigs fixats pel mestre de Capella.
  
b) L'absència injustificada als assaigs que es programen durant el mes anterior a les representacions.
  
c) L'incompliment de les directrius del mestre de Capella.
  
d) L'observança d'una conducta inadequada a la finalitat i dignitat de la Capella.
  
e) La participació, sense autorització expressa de la Junta Rectora, en concerts d'altres grups en què s'interprete la música del Misteri d'Elx o s'utilitzen elements identificatius de la Festa.
  
2. La destitució es farà efectiva per acord de la Junta Rectora, una vegada oït el mestre de Capella.
  
Article 35. Baixes temporals
  
1. Els cantors que, per diverses circumstàncies, desitgen obtindre una baixa temporal hauran de sol·licitar-la per escrit al president executiu de la Junta Rectora, la qual determinarà el que corresponga.
  
2. El període de baixa temporal no podrà excedir el termini d'un any, amb l'excepció de les baixes degudes a malaltia o causes de força major, per a les quals no regirà cap termini.
  
3. La cobertura de la plaça vacant es produirà, si es considera oportú, amb caràcter provisional, fins a la reincorporació del titular.
  
4. En tot cas, el titular haurà de demanar-ne per escrit al president executiu de la Junta Rectora la readmissió.
  
Article 36. Delegat de cantors
  
1. Als cantors de la Capella del Misteri els assistix el dret i el deure d'elegir un dels seus membres perquè els represente, en qualitat de delegat de cantors, com a membre de la Junta Rectora.
  
2. L'elecció de delegat de cantors tindrà lloc cada quatre anys. A este efecte, la Junta Rectora convocarà la reunió dels cantors de la Capella; l'elecció es farà en votació secreta, i resultarà elegit el qui obtinga el nombre més gran de vots, sempre que hi participe, almenys, una quarta part dels seus membres.
  
3. El delegat de cantors serà, així mateix, membre de les comissions de Capella i de Representacions de la Junta Rectora.
  
Article 37. Comissió de Cantors
  
1. La Capella tindrà una Comissió de Cantors integrada per dotze cantors i pel delegat de cantors, que la presidirà. Els cantors col·laboraran amb el delegat en l'exercici de les seues funcions.
  
2. La comissió exercirà les funcions que el mestre de Capella i la Junta Rectora li assignen.
  
3. L'elecció dels membres de la comissió es farà d'acord amb el procediment establit per a l'elecció del delegat de cantors.
  
Article 38. Suggeriments i peticions
  
Els membres de la Capella, per mitjà d'escrit del delegat, podran exposar qualsevol suggeriment o petició davant de la Junta Rectora.
  
CAPÍTOL IV
  
De l'Escolania del Misteri d'Elx
  
Article 39. Funcions i dependència
  
L'Escolania del Misteri d'Elx és el cor d'infantil que depén orgànica i funcionalment de la Junta Rectora, i ha d'assumir les directrius que esta establisca.
  
Article 40. Participació en la representació del Misteri
  
Els xiquets de l'Escolania podran prendre part en les representacions del Misteri, a criteri del mestre de Capella.
  
Article 41. Participació en altres actes
  
1. L'Escolania podrà intervindre en els actes per als quals siga requerida en la Basílica de Santa Maria, en especial en aquells que tinguen lloc en honor de la Mare de Déu de l'Assumpció, amb l'autorització prèvia de la Junta Rectora.
  
2. Excepcionalment, l'Escolania podrà intervindre en altres actes, siguen o no de caràcter litúrgic, fora de la Basílica de Santa Maria d'Elx, amb l'autorització prèvia de la Junta Rectora.
  
CAPÍTOL V
  
Protecció i promoció del Misteri d'Elx
  
Article 42. Règim general
  
La Festa o Misteri d'Elx serà objecte de les mesures de protecció i promoció establides per als béns d'interés cultural en la Llei 4/1998, d'11 de juny, de La Generalitat, del Patrimoni Cultural Valencià.
  
Article 43. Suport jurídic i tècnic
  
La Generalitat, l'Ajuntament d'Elx i l'Església Catòlica garantiran, en l'àmbit de les seues respectives competències, que el Misteri siga objecte del màxim respecte, i prestaran suport jurídic i tècnic al Patronat del Misteri d'Elx en les actuacions que este duga a terme, per mitjà de la seua Junta Rectora, en defensa dels drets i interessos de la Festa i dels seus protagonistes, així com l'assistència litúrgica i teològica necessària per a garantir la finalitat originària de la representació del Misteri.
  
Article 44. Suport pressupostari
  
El Patronat del Misteri d'Elx rebrà de les institucions un suport pressupostari anual adequat per a garantir la celebració de la Festa d'acord amb la tradició, així com per a dur a terme les accions necessàries en pro de la seua salvaguarda i promoció.
  
Article 45. Beneficis fiscals
  
1. La Generalitat durà a terme les gestions necessàries davant de l'administració competent perquè les persones físiques o jurídiques que col·laboren econòmicament amb el Patronat del Misteri d'Elx puguen beneficiar-se de les màximes exempcions fiscals estipulades per la legislació en vigor.
  
2. Així mateix, promourà el reconeixement de la Festa com a activitat prioritària de mecenatge, a l'efecte del que disposa la norma reguladora corresponent.
  
Article 46. Protector o Protectora del Misteri d'Elx
  
1. El Patronat Rector, a proposta de la Junta Rectora, podrà atorgar el títol de Protector o Protectora del Misteri d'Elx a totes aquelles persones físiques o jurídiques que es distingisquen especialment en activitats de conservació i enriquiment de la Festa.
  
2. La persona condecorada que siga condemnada per un fet delictiu, en virtut de sentència ferma, així com aquella l'actuació i manifestacions de la qual comporten un atemptat contra el bon nom de la Festa, podrà ser privada, mitjançant un acord unànime del Patronat Rector, del títol de Protector o Protectora del Misteri.
  
Article 47. Protecció dels símbols
  
1. El Consell de La Generalitat, per decret, determinarà els símbols del Misteri que tindran la consideració d'emblemes de La Generalitat a l'efecte del que disposa la legislació de protecció de marques respecte als emblemes de les institucions públiques.
  
2. La facultat per a autoritzar l'ús dels referits símbols correspondrà a la Junta Rectora.
  
Article 48. Protecció dels drets dels artistes intèrprets i executants
  
A l'efecte de fer efectius els drets dels artistes intèrprets o executants recollits per la normativa vigent en matèria de propietat intel·lectual, el delegat de cantors tindrà la consideració de representant del col·lectiu, sense perjuí dels drets que individualment corresponguen als membres del dit col·lectiu. Així mateix, tindran la consideració de director d'orquestra i director d'escena el mestre de Capella i el mestre de cerimònies, respectivament.
  
Article 49. Foment del coneixement i de la investigació científica
  
1. La Generalitat, l'Ajuntament d'Elx i l'Església Catòlica, en l'àmbit de les seues respectives competències, promouran el coneixement i l'estima de la Festa en tots els àmbits, en especial pel que fa a la comunitat educativa.
  
2. Així mateix, fomentaran la investigació científica com a mitjà de salvaguarda, desenrotllament i valoració del Misteri.
  
Article 50. Protecció de la Basílica de Santa Maria
  
La Basílica de Santa Maria, com a escenari tradicional i immoble indissolublement lligat a la representació de la Festa, serà objecte d'especial protecció per La Generalitat, la qual vetlarà perquè qualsevol intervenció duta a terme en esta o en les seues parts integrants, accessoris i pertinences siga respectuosa amb les necessitats del Misteri.
  
Article 51. Salvaguarda i promoció de tradicions artesanals vinculades
  
La Generalitat i l'Ajuntament d'Elx promouran la salvaguarda i promoció dels coneixements i les pràctiques artesanals vinculades a la representació del Misteri, d'acord amb la tradició.
  
Article 52. Salvaguarda i promoció de la llengua
  
La Generalitat i l'Ajuntament d'Elx vetlaran pel manteniment de la llengua de la Festa recollida en la consueta en la seua puresa, així com pel millor coneixement de la seua significació històrica i cultural, en especial per part dels membres de la Capella i l'Escolania del Misteri.
  
DISPOSICIÓ ADDICIONAL
  
Adaptació de la denominació i subrogació
  
1. Totes les referències que hi haja en normes, actes o documents referits al Patronat Nacional del Misteri d'Elx es consideraran com a fetes al Patronat del Misteri d'Elx.
  
2. Així mateix, els béns i drets de què era titular el Patronat Nacional del Misteri d'Elx passen a integrar el patrimoni del Patronat del Misteri d'Elx.
  
DISPOSICIONS TRANSITÒRIES
  
Primera. Constitució de la Junta Rectora
  
En el termini màxim de sis mesos des de l'entrada en vigor de la present llei, es constituirà la nova Junta Rectora del Patronat del Misteri d'Elx. La primera Junta Rectora es constituirà segons les disposicions d'esta llei. Per a garantir la continuïtat en la gestió, com a mínim, la meitat dels vocals hauran de ser elegits entre els vocals de la Junta Local Gestora del Patronat Nacional del Misteri d'Elx a extingir, aquests per un període de quatre anys.
  
Segona. Constitució del Patronat Rector
  
La constitució del Patronat Rector tindrà lloc en la primera reunió següent a l'entrada en vigor de la present llei.
  
DISPOSICIÓ DEROGATÒRIA
  
Derogació de normes
  
Queden derogades totes les normes del mateix rang o de rang inferior en el que contradiguen esta llei o s'hi oposen.
  
DISPOSICIONS FINALS
  
Primera. Autorització per al desplegament reglamentari
  
S'autoritza el Consell de La Generalitat per a dictar totes les disposicions reglamentàries que siguen necessàries per al desplegament i l'aplicació d'esta llei.
  
Segona. Entrada en vigor
  
La present llei entrarà en vigor l'endemà de la publicació en el Diari Oficial de La Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.
  
València, 22 de desembre de 2005
  
El president de la Generalitat,
  
FRANCISCO CAMPS ORTIZ


Còpia Permalink ELI